*****

ΚΑΝΟΝΙΣΜΟΣ (ΕΟΚ) αριθ. 686/90 ΤΗΣ ΕΠΙΤΡΟΠΗΣ

της 21ης Μαρτίου 1990

που καθορίζει το μέγιστο ποσό της εξισωτικής αποζημίωσης για τους τόνους που παραδίδονται στη βιομηχανία κονσερβοποιίας κατά τη διάρκεια της περιόδου από 1ης Οκτωβρίου μέχρι 12 Νοεμβρίου 1988

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργανώσεως αγοράς στον τομέα των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 2886/89 (2), και ιδίως το άρθρο 17 παράγραφος 6,

τον κανονισμό (ΕΟΚ) αριθ. 1196/76 του Συμβουλίου της 17ης Μαΐου 1976 περί γενικών κανόνων σχετικά με την παροχή εξισωτικών αποζημιώσεων στους παραγωγούς τόνου προοριζόμενου για τη βιομηχανία κονσερβοποιίας (3), και ιδίως το άρθρο 7,

Εκτιμώντας:

ότι οι διατάξεις που ρυθμίζουν την εξισωτική αποζημίωση τροποποιήθηκαν, με ισχύ από τις 13 Νοεμβρίου 1988, από τον κανονισμό (ΕΟΚ) αριθ. 3468/88 του Συμβουλίου (4)· ότι η ημερομηνία αυτή διαιρεί σε δύο περιόδους το τελευταίο ημερολογιακό τρίμηνο της περιόδου εμπορίας 1988, για το οποίο οι όροι ενεργοποίησης και, κατά περίπτωση, η χορήγηση της αποζημίωσης πρέπει ακόμη να γίνουν αντικείμενο ανάλυσης·

ότι κατά την περίοδο από 1ης Οκτωβρίου μέχρι 12 Νοεμβρίου 1988 η αποζημίωση για τον τόνο που παραδόθηκε στη βιομηχανία κονσερβοποιίας διέπετο από τις ως άνω αναφερόμενες διατάξεις των κανονισμών (ΕΟΚ) αριθ. 3796/81 και (ΕΟΚ) αριθ. 1196/76, και ότι το μέγιστο ποσό αυτής της αποζημίωσης πρέπει στο εξής να καθορίζεται με αυτές τις διατάξεις, παρά το γεγονός ότι αυτές τροποποιήθηκαν έκτοτε·

ότι η εξισωτική αποζημίωση χορηγείται, αν είναι αναγκαίο, στους παραγωγούς τόνου της Κοινότητας, για τον τόνο που προορίζεται για τη βιομηχανία κονσερβοποιίας· ότι το μέτρο αυτό έχει προβλεφθεί για να αντισταθμιστούν τα μειονεκτήματα που μπορούν να προκύψουν για τους κοινοτικούς παραγωγούς, από το καθεστώς εισαγωγής· ότι κατ' εφαρμογή του εν λόγω καθεστώτος, η μείωση των τιμών εισαγωγής τόνου μπορεί να απειλήσει άμεσα το επίπεδο των εισοδημάτων των κοινοτικών παραγωγών των προϊόντων αυτών·

ότι η εξισωτική αποζημίωση χορηγείται για τις ποσότητες τόνου που παραδίδονται στη βιομηχανία κονσερβοποιίας για την περίοδο κατά την οποία γίνεται η διαπίστωση των τιμών, όταν η μέση τριμηνιαία τιμή στην κοινοτική αγορά και η τιμή «ελεύθερο στα σύνορα» βρίσκονται ταυτόχρονα σε επίπεδο κάτω του 90 % της κοινοτικής τιμής παραγωγής και όταν αυτή η μείωση της τιμής οφείλεται στο επίπεδο τιμών στη διεθνή αγορά τόνου και δεν προκαλείται από ασυνήθη αύξηση των ποσοτήτων που παράγονται·

ότι, κατ' εφαρμογή του καθεστώτος αυτού, πρέπει να πραγματοποιηθεί η ανάλυση της κατάστασης που επικρατεί στην κοινοτική αγορά, για να καθοριστεί το μέγιστο ποσό της εξισωτικής αποζημίωσης για την περίοδο από 1ης Οκτωβρίου μέχρι 12 Νοεμβρίου 1988· ότι με βάση την ανάλυση αυτή διαπιστώθηκε ότι, για ορισμένα είδη και συσκευσίες του εν λόγω προϊόντος, κατά τις εν λόγω περιόδους, τόσο η μέση τριμηνιαία τιμή της αγοράς όσο και οι τιμές «ελεύθερο στα σύνορα», που αναφέρονται στο άρθρο 3 του κανονισμού (ΕΟΚ) αριθ. 1196/76, ήταν κατώτερες από το 90 % της ισχύουσας κοινοτικής τιμής παραγωγής, όπως καθορίστηκε από τον κανονισμό (ΕΟΚ) αριθ. 3765/87 του Συμβουλίου της 14ης Δεκεμβρίου 1987 για τον καθορισμό, κατά την αλιευτική περίοδο 1988, της κοινοτικής τιμής στην παραγωγή τόνου, που προορίζεται για τη βιομηχανία κονσερβοποιίας (5)·

ότι, βάσει των πληροφοριών που διαθέτει η Επιτροπή, δεν φαίνεται ότι το σημερινό επίπεδο των τιμών στην κοινοτική αγορά προκύπτει από ασυνήθη αύξηση των ποσοτήτων που έχουν παραχθεί κατά την εν λόγω περίοδο·

ότι, κατά συνέπεια, είναι σκόπιμο να ληφθεί απόφαση, σύμφωνα με τον κανονισμό (ΕΟΚ) αριθ. 2469/86 της Επιτροπής της 31ης Ιουλίου 1986 περί τρόπων εφαρμογής σχετικά με τη χορήγηση εξισωτικής αποζημίωσης στους παραγωγούς τόνου που προορίζεται για τη βιομηχανία κονσέρβας (6), για τη χορήγηση εξισωτικής αποζημίωσης για την περίοδο από 1ης Οκτωβρίου μέχρι 12 Νοεμβρίου 1988 για τα εν λόγω προϊόντα και για τον καθορισμό για κάθε σχετική περίοδο του μέγιστου ποσού της εν λόγω αποζημίωσης για καθένα από τα εν λόγω προϊόντα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Προϊόντων Αλιείας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η εξισωτική αποζημίωση που αναφέρεται στο άρθρο 17 του κανονισμού (ΕΟΚ) αριθ. 3796/81, όπως ισχύει μέχρι τις 12 Νοεμβρίου 1988, εφαρμόζεται για τα ακόλουθα προϊόντα και μέσα στα όρια των μέγιστων ποσών που καθορίζονται ως εξής για την περίοδο από 1ης Ιουλίου έως 30 Σεπτεμβρίου 1988:

(σε Ecu/ανά τόνο)

1.2 // // // Προϊόν

// Μέγιστο ποσό

της αποζημίωσης // // // Τόνος albacore ολόκληρος που δεν ζυγίζει περισσότερο από 10 kg // 293 // //

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Μαρτίου 1990.

Για την Επιτροπή

Manuel MARIN

Αντιπρόεδρος

(1) ΕΕ αριθ. L 379 της 31. 12. 1981, σ. 1.

(2) ΕΕ αριθ. L 282 της 2. 10. 1989, σ. 1.

(3) ΕΕ αριθ. L 133 της 22. 5. 1976, σ. 1.

(4) ΕΕ αριθ. L 305 της 10. 11. 1988, σ. 1.

(5) ΕΕ αριθ. L 355 της 17. 12. 1987, σ. 6.

(6) ΕΕ αριθ. L 211 της 1. 8. 1986, σ. 19.